তথ্যবিবরণী নম্বর : ৩৮৯০

**জমকালো আয়োজনে শেখ কামাল ক্লাব কাপের ড্র ও লোগো উন্মোচন**

ঢাকা, ২৬ আশ্বিন (১১ অক্টোবর) :

জমকালো অনুষ্ঠানের মধ্য দিয়ে অনুষ্ঠিত হলো শেখ কামাল আন্তর্জাতিক ক্লাব কাপ ফুটবল টুর্নামেন্টের ড্র। বন্দরনগরী চট্টগ্রামের এম এ আজিজ স্টেডিয়ামে ১৯ অক্টোবর থেকে শুরু হতে যাওয়া টুর্নামেন্টের তৃতীয় আসরে এবার পাঁচ দেশের আটটি ক্লাব অংশ নিচ্ছে।

আজ রাজধানীর একটি হোটেলে টুর্নামেন্টের ড্র পর্ব অনুষ্ঠিত হয়। প্রধান অতিথি হিসেবে উপস্থিত ছিলেন যুব ও ক্রীড়া প্রতিমন্ত্রী মোঃ জাহিদ আহসান রাসেল।

প্রতিমন্ত্রী এই ফুটবল টুর্নামেন্ট আয়োজনে যুব ও ক্রীড়া মন্ত্রণালয়ের পক্ষ থেকে সার্বিক সহযোগিতার আশ্বাস প্রদান করেন। তিনি বলেন, শ্রদ্ধাভরে স্মরণ করছি দেশের আধুনিক ফুটবলের জনক শেখ কামালকে যিনি মাত্র ২৩ বছর বয়সে প্রতিষ্ঠা করেছিলেন আবাহনী ক্লাবের মতো একটি আধুনিক ফুটবল ক্লাব। এই টুর্নামেন্টের মাধ্যমে শেখ কামালের নাম এশিয়া ছাড়াও পুরো বিশ্বে ছড়িয়ে পড়বে এই আশা ব্যক্ত করছি।

ড্রয়ে আটটি ক্লাবকে দুই গ্রুপে বিভক্ত করা হয়। আট দল দুই গ্রুপে বিভক্ত হয়ে খেলবে। দুই গ্রুপের চ্যাম্পিয়ন ও রানার আপ দল সেমিফাইনালে উঠবে। ২৭ অক্টোবর দুটি সেমিফাইনাল এবং ২৯ অক্টোবর ফাইনাল।

অনুষ্ঠানে বিশেষ অতিথি হিসেবে উপস্থিত ছিলেন যুব ও ক্রীড়া মন্ত্রণালয় সম্পর্কিত স্থায়ী কমিটির সভাপতি আব্দুল্লাহ আল ইসলাম জ্যাকব, চট্টগ্রামের মেয়র আ জ ম নাসির, চট্টগ্রাম আবাহনী ক্লাবের মহাসচিব হুইপ শামসুল হক চৌধুরী, ক্লাবের চেয়ারম্যান এম এ লতিফ, যুব ও ক্রীড়া মন্ত্রণালয়ের সচিব মোঃ আকতার হোসেন প্রমুখ।

#

আরিফ/ইসরাত/মোশারফ/সেলিম/২০১৯/২২৪০ ঘণ্টা

তথ্যবিবরণী নম্বর : ৩৮৮৯

**শহর ও গ্রামের মধ্যে বৈষম্য দূর করাই ডিজিটাল বাংলাদেশের মূল লক্ষ্য**

**-- আইসিটি প্রতিমন্ত্রী**

ঢাকা, ২৬ আশ্বিন (১১ অক্টোবর) :

তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক বলেছেন, দেশের মানুষের শিক্ষা, স্বাস্থ্য, কর্মসংস্থান ও নিরাপত্তা নিশ্চিত করার মাধ্যমে শহর ও গ্রামের মধ্যে বৈষম্য দূর তথা বৈষম্যমুক্ত বাংলাদেশ গঠন করাই ডিজিটাল বাংলাদেশের মূল লক্ষ্য। তিনি আরো বলেন, অনলাইন প্লাটফর্ম রবি টেন মিনিট স্কুল শহর ও গ্রামের মধ্যে বৈষম্য দূর করতে অসামান্য অবদান রেখে চলেছে।

প্রতিমন্ত্রী আজ ঢাকায় কৃষিবিদ ইনস্টিটিউশন বাংলাদেশ (কেআইবি)-এর মিলনায়তনে আইডিএলসি ও রবি টেন মিনিট স্কুল এর যৌথ উদ্যোগে দ্বিতীয়বারের মতো শুরু হওয়া অনলাইন ফাইন্যান্স অলিম্পিয়াডের সমাপনী ও পুরস্কার বিতরণ অনুষ্ঠানে প্রধান অতিথির বক্তৃতায় এসব কথা বলেন।

আইডিএলসি ফাইন্যান্স অলিম্পিয়াডের এ ধরনের আয়োজন শিক্ষার্থীদের অনলাইনে অর্থনৈতিক কার্যক্রমে আরো বেশি অনুপ্রাণিত ও উদ্বুদ্ধ করবে বলে উল্লেখ করেন প্রতিমন্ত্রী।

১৫ সেপ্টেম্বর ২০১৯ অনলাইন পোর্টাল খুলে দেওয়ার মাধ্যমে শুরু হয় অলিম্পিয়াডের দ্বিতীয় সিজনের অনলাইন রাউন্ড, চলে ৬ অক্টোবর পর্যন্ত; যেখানে অংশ নেয় ১৪-২৪ বছর বয়সী ৪০ হাজারেরও বেশি শিক্ষার্থী।

#

শহিদুল/ইসরাত/মোশারফ/সেলিম/২০১৯/২২৩০ ঘণ্টা

তথ্যবিবরণী নম্বর : ৩৮৮৮

**ভারত ও বাংলাদেশের সাংস্কৃতিক বন্ধন চিরঅটুট থাকুক**

**-- সংস্কৃতি প্রতিমন্ত্রী**

ঢাকা, ২৬ আশ্বিন (১১ অক্টোবর) :

সংস্কৃতি বিষয়ক প্রতিমন্ত্রী কে এম খালিদ বলেছেন, কবিগুরু রবীন্দ্রনাথ ঠাকুর যেমন ভারতের সম্পদ তেমনি বাংলাদেশেরও গুরুত্বপূর্ণ সম্পদ। বিদ্রোহী কবি কাজী নজরুল ইসলাম যেমন ভারতের পশ্চিমবঙ্গে জন্মগ্রহণ করেছেন, তেমনি জাতীয় কবি হিসেবে বাংলাদেশের মাটিতে সমাহিত হয়েছেন। অন্যদিকে বাংলাদেশ ও ভারতের পশ্চিমবঙ্গের বাঙালি সংস্কৃতি হাজার বছরের ঐতিহ্যবাহী ও সমৃদ্ধ। এ অভিন্ন সাংস্কৃতিক বন্ধন প্রতিবেশী দু’দেশের মানুষকে নিকটতর করেছে। পারস্পরিক ভালোবাসা, ভ্রাতৃত্ববোধ ও সম্প্রীতিকে আরো সমুন্নত করেছে। ভারত ও বাংলাদেশের এ সাংস্কৃতিক বন্ধন চিরঅটুট থাকুক।

প্রতিমন্ত্রী আজ ঢাকায় বাংলাদেশ শিল্পকলা একাডেমির জাতীয় নাট্যশালা মিলনায়তনে গঙ্গা-যমুনা সাংস্কৃতিক উৎসব পর্ষদ আয়োজিত ১১ হতে ২০ অক্টোবর ২০১৯ পর্যন্ত দশ দিনব্যাপী ‘গঙ্গা-যমুনা সাংস্কৃতিক উৎসব ২০১৯’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

‘গঙ্গা-যমুনা সাংস্কৃতিক উৎসব ২০১৯’ এর আহ্বায়ক গোলাম কুদ্দুছের সভাপতিত্বে উৎসবের উদ্বোধন করেন আসাদুজ্জামান নূর এমপি এবং ভারতের নাট্যব্যক্তিত্ব মেঘনাদ ভট্টাচার্য।

উল্লেখ্য, গঙ্গা-যমুনা সাংস্কৃতিক উৎসব ২০১৯-এ ভারতের ৪টি দল, ঢাকা ও ঢাকার বাইরের ৩৬টি নাট্যদল-সহ আবৃত্তি, সংগীত ও পথনাটকের সর্বমোট ১২১টি সংগঠন অংশগ্রহণ করছে।

#

ফয়সল/ইসরাত/মোশারফ/সেলিম/২০১৯/২১২০ ঘণ্টা

তথ্যবিবরণী নম্বর : ৩৮৮৭

**জাপানের প্রতিমন্ত্রী মিনোরিকাওয়ার সাথে ইমরান আহমদের বৈঠক**

ঢাকা, ২৬ আশ্বিন (১১ অক্টোবর) :

জাপান সফররত প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ আজ জাপানের ভূমি, অবকাঠামো এবং পর্যটন প্রতিমন্ত্রী Nobuhide Minorikawa এর সাথে তাঁর কার্যালয়ে বৈঠক করেছেন।

বৈঠকে দুই মন্ত্রী বাংলাদেশ থেকে জাপানের নির্মাণ খাতে কর্মী প্রেরণ, কর্মীদের আবাসন সমস্যা নিরসন এবং পর্যটন বিষয়ে আলোচনা করেন। জাপানের প্রতিমন্ত্রী বিষয়গুলো বিবেচনায় নেওয়া হবে বলে আশ্বাস দেন। এছাড়া জাপান ও বাংলাদেশের সম্পর্কের অন্যান্য বিষয়েও সৌহার্দ্যপূর্ণ পরিবেশে আলোচনা করা হয়।

#

রাশেদুজ্জামান/মাহমুদ/ইসরাত/মোশারফ/সেলিম/২০১৯/১৮৪০ ঘণ্টা

তথ্যবিবরণী নম্বর : ৩৮৮৬

তৃতীয় বিবিবি অ্যাওয়ার্ড প্রদানকালে শিল্পমন্ত্রী

**ব্রিটিশ বাংলাদেশি তরুণ প্রজন্মকে বাংলাদেশে বিনিয়োগের আহ্বান**

ঢাকা, ২৬ আশ্বিন (১১ অক্টোবর) :

ব্রিটিশ বাংলাদেশি তরুণ প্রজন্মকে বাংলাদেশের উদীয়মান শিল্পখাতে বিনিয়োগের আহ্বান জানিয়েছেন শিল্পমন্ত্রী নূরুল মজিদ মাহমুদ হুমায়ূন। তিনি বলেন, বাংলাদেশের শিল্পখাতে দেশি-বিদেশি উদ্যোক্তাদের বিনিয়োগে উৎসাহিত করতে বর্তমান সরকার ১০০টি অর্থনৈতিক অঞ্চল, গভীর সমুদ্র বন্দর ও পারমাণবিক বিদ্যুৎ কেন্দ্র নির্মাণসহ ব্যাপক হারে অবকাঠামোগত উন্নয়ন প্রকল্প বাস্তবায়ন করছে। এর ফলে বাংলাদেশে বিনিয়োগের ইতিবাচক পরিবেশ তৈরি হয়েছে।

যুক্তরাজ্য সফররত শিল্পমন্ত্রী আজ বার্মিংহামে অনুষ্ঠিত ‘তৃতীয় ব্রিটিশ বাংলাদেশি বিজনেস অ্যাওয়ার্ড ২০১৯ প্রদান অনুষ্ঠানে বক্তৃতাকালে এসব কথা বলেন। যুক্তরাজ্যভিত্তিক ব্রিটিশ বাংলাদেশিদের সংগঠন দেশ ফাউন্ডেশন ইউকে এ অনুষ্ঠান আয়োজন করে। স্থানীয় সিটি মেয়র, ব্রিটিশ পার্লামেন্টের সদস্য-সহ যুক্তরাজ্য, ইউরোপ ও বাংলাদেশের বরেণ্য শিল্প উদ্যোক্তা, ঊর্ধ্বতন সরকারি কর্মকর্তা, কূটনীতিক, ব্যবসায়ী নেতা, মিডিয়া ব্যক্তিত্ব-সহ সহ¯্রাধিক প্রতিনিধি অনুষ্ঠানে উপস্থিত ছিলেন।

বাংলাদেশের বর্তমান সরকারকে বিনিয়োগবান্ধব উল্লেখ করে মন্ত্রী বলেন, সরকারের নীতি সহায়তার ফলে দেশের শিল্পখাত ক্রমেই বিকশিত হচ্ছে। বেসরকারি খাত বিকাশের পাশাপাশি সরকার রাষ্ট্রায়ত্ত শিল্প কারখানার উন্নয়নেও কাজ করছে। বাংলাদেশ সরকারি খাতে চিনিকল, সার, নিউজপ্রিন্ট, সিমেন্ট, গ্লাস, স্টিল, ক্যাবল, মোটর সাইকেল ও গাড়ি সংযোজন, ডিস্টিলারিসহ বেশকিছু শিল্প কারখানা পরিচালিত হচ্ছে। এসব কারখানায় উৎপাদিত পণ্যের গুণগত মানোন্নয়ন ও পণ্য বৈচিত্র্যকরণের জন্য আধুনিকায়ন ও অটোমেশন জরুরি। ব্রিটিশ বাংলাদেশি উদ্যোক্তারা অত্যাধুনিক প্রযুক্তি নিয়ে বাংলাদেশের এসব কারখানায় যৌথ কিংবা সরকারি-বেসরকারি অংশীদারিত্বে বিনিয়োগে এগিয়ে আসতে পারেন। এক্ষেত্রে উভয় দেশই লাভবান হবে বলে তিনি মন্তব্য করেন।

উল্লেখ্য, যুক্তরাজ্যে অবস্থানরত বাংলাদেশি অভিবাসীদের বিভিন্ন অর্জন এবং ব্রিটিশ অর্থনীতিতে তাঁদের গুরুত্বপূর্ণ অবদানের স্বীকৃতি হিসেবে ২০১৫ সালে এ পুরস্কার চালু করা হয়।

#

জলিল/মাহমুদ/রাহাত/মোশারফ/সেলিম/২০১৯/১৮২০ ঘণ্টা

তথ্যবিবরণী নম্বর : ৩৮৮৫

**কন্যা শিশুর অগ্রযাত্রার মাধ্যমে আলোকিত বাংলাদেশ গঠিত হবে**

**-- মহিলা ও শিশু বিষয়ক প্রতিমন্ত্রী**

ঢাকা, ২৬ আশ্বিন (১১ অক্টোবর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, নারীর প্রতি বৈষম্য দূর করার লক্ষ্যে কন্যা শিশুদের অগ্রযাত্রাকে সরকার সকল উন্নয়ন পরিকল্পনার সাথে সম্পৃক্ত করছে। কন্যা শিশুর অগ্রযাত্রার মাধ্যমে একদিন আলোকিত বাংলাদেশ গঠিত হবে।

প্রতিমন্ত্রী আজ রাজধানীর বাংলাদেশ শিশু একাডেমি মিলনায়তনে আন্তর্জাতিক কন্যা শিশু দিবস উদযাপন উপলক্ষে আলোচনা সভা ও পুরস্কার বিতরণ অনুষ্ঠানে প্রধান অতিথির বক্তব্যে এসব কথা বলেন।

বাংলাদেশ শিশু একাডেমি ও জাতীয় কন্যা শিশু এডভোকেসি ফোরাম যৌথ আয়োজনে এ অনুষ্ঠানে সভাপতিত্ব করেন বাংলাদেশ শিশু একাডেমির মহাপরিচালক জ্যোতি লাল কুরী। বিশেষ অতিথি হিসেবে উপস্থিত ছিলেন মহিলা ও শিশু বিষয়ক সচিব কামরুন নাহার, শিশু একাডেমির চেয়ারম্যান লাকী ইনাম ও মহিলা বিষয়ক অধিদপ্তরের মহাপরিচালক বদরুন নেসা। অনুষ্ঠানে স্বাগত বক্তব্য দেন জাতীয় কন্যা শিশু এডভোকেসি ফোরামের সম্পাদক নাছিমা আক্তার জলি।

প্রতিমন্ত্রী কন্যা শিশুর অগ্রযাত্রায় বাল্যবিবাহ বড় বাধা উল্লেখ করে বলেন, বাল্যবিয়ের কারণে মেয়েরা পারিবারিক, সামাজিক ও অর্থনৈতিক ক্ষমতায়ন থেকে বঞ্চিত হচ্ছে। অল্প বয়সে বিয়ের জন্য মা ও নবজাতকের স্বাস্থ্য ঝুঁকি বেড়ে যায়। এ জন্য নারী ও কন্যা শিশুর উন্নয়ন ও সুরক্ষার জন্য ঐক্যবদ্ধ হয়ে সমাজ থেকে বাল্যবিয়ে নামক সামাজিক ব্যাধি চিরতরে দূর করতে হবে।

বিশেষ অতিথির বক্তব্যে কামরুন নাহার দেশে কন্যা শিশুদের এগিয়ে যাওয়ার পথকে আরও সহজ ও গতিশীল করতে দেশব্যাপী আন্তর্জাতিক কন্যা শিশু দিবস উদযাপন করা হচ্ছে। এর ফলে কন্যা শিশুরা পিছিয়ে থাকবে না।

এর পূর্বে প্রতিমন্ত্রী বেলুন উড়িয়ে বাংলাদেশ শিশু একাডেমি প্রাঙ্গণে শিশুদের শোভাযাত্রার শুভ উদ্বোধন করেন। অনুষ্ঠান শেষে তিনি চিত্রাঙ্কন প্রতিযোগিতায় বিজয়ী শিশুদের মাঝে পুরস্কার বিতরণ করেন।

#

আলমগীর/মাহমুদ/মোশারফ/সেলিম/২০১৯/১৬৪৫ ঘণ্টা

তথ্যবিবরণী নম্বর : ৩৮৮৪

জাপানের প্রতিমন্ত্রী হিসাসি ইনাদু’র সাথে ইমরান আহমদের বৈঠক

জাপানে কর্মী নিয়োগের পরীক্ষা বাংলাদেশেও নেওয়ার অনুরোধ

ঢাকা, ২৬ আশ্বিন (১১ অক্টোবর) :

সফররত প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ আজ জাপানের স্বাস্থ্য, শ্রম ও কল্যাণ মন্ত্রণালয়ের প্রতিমন্ত্রী হিসাসি ইনাদু (Hisashi Inadu) এর সাথে তাঁর মন্ত্রণালয়ে বৈঠক করেছেন।

বৈঠকে মন্ত্রী ইমরান আহমদ স্পেসিফায়েড স্কিল্ড ওয়ার্কার (বিশেষায়িত দক্ষ কর্মী) নেওয়ার লক্ষ্যে দ্রুত পরীক্ষা আয়োজন এবং বাংলাদেশেও পরীক্ষা নেওয়ার বিষয়ে জাপানের প্রতিমন্ত্রীকে অনুরোধ জানান। প্রতিমন্ত্রী ইনাদু বিষয়টি যাচাই করে সিদ্ধান্ত নেওয়া হবে বলে জানান।

এছাড়াও বৈঠকে বাংলাদেশ থেকে জাপানে আরো কর্মী নিয়োগ এবং কর্মীদের স্বার্থ-সংশ্লিষ্ট অন্যান্য বিষয় নিয়ে আলোচনা হয়।

#

রাশেদুজ্জামান/মাহমুদ/মোশারফ/সেলিম/২০১৯/১৭৪০ ঘণ্টা

তথ্যবিবরণী নম্বর : ৩৮৮৩

**‘মাঠে আমরাও থাকবো’ : বিএনপি’র উদ্দেশে তথ্যমন্ত্রী**

ঢাকা, ২৬ আশ্বিন (১১ অক্টোবর) :

'আমরা আওয়ামী লীগ, মাঠে আমরাও থাকবো' বলে আগামীকাল থেকে বিএনপি'র আন্দোলন কর্মসূচি দিয়ে বিশৃঙ্খলার অপচেষ্টার বিরুদ্ধে হুঁশিয়ারি উচ্চারণ করেছেন তথ্যমন্ত্রী ও আওয়ামী লীগের প্রচার সম্পাদক ড. হাছান   
মাহ্‌মুদ।

মন্ত্রী বিএনপি’র উদ্দেশে বলেন, ‘যে চুক্তিগুলোর মাধ্যমে শেখ হাসিনা দেশের স্বার্থ আদায় নিশ্চিত করেছেন, সেগুলোর অমূলক বিরোধিতা করে আন্দোলনের নামে তারা যদি বিশৃঙ্খলার অপচেষ্টা চালায়, দেশের জনগণ তাদের প্রতিহত করবে। আর বুয়েটের হত্যাকা- নিয়ে কেউ যদি পানি ঘোলা করা বা এটিকে ভিন্ন খাতে প্রবাহিত করার অপচেষ্টা করে সেটাও প্রতিহত করা হবে। শান্তিপ্রিয় বাংলাদেশে কেউ যেন অশান্তি সৃষ্টি করতে না পারে, আওয়ামী লীগের নেতা-কর্মীদের সেদিকে সতর্ক দৃষ্টি রাখার আহ্বান জানাচ্ছি।’

আজ ঢাকায় জাতীয় প্রেসক্লাবের সামনে বাংলাদেশ স্বাধীনতা পরিষদ আয়োজিত ‘বিএনপি-সহ কুচক্রী মহলের দেশবিরোধী ষড়যন্ত্রের প্রতিবাদে মানববন্ধন’ শীর্ষক সমাবেশে প্রধান অতিথির বক্তব্যে তিনি এ আহ্বান জানান।

‘হত্যাকাণ্ড অত্যন্ত ন্যক্কারজনক ও নৃশংস, আমরা প্রথম থেকেই এর প্রতিবাদ করছি এবং প্রধানমন্ত্রী দোষীদের সর্বোচ্চ শাস্তির কথা বলেছেন। তাদের বহিষ্কার করা হয়েছে। দাবি তোলার আগেই যাদেরকে এর সাথে যুক্ত মনে হয়েছে তাদের প্রায় সবাইকেই সাথে সাথে গ্রেপ্তার করা হয়েছে,’ উল্লেখ করে তথ্যমন্ত্রী বলেন, ‘ছাত্র-ছাত্রীদের আবেগ ও প্রতিবাদের সাথে সরকার একাত্মতা পোষণ করে। কিন্তু এ ঘটনাকে কেন্দ্র করে যারা অপরাজনীতির চেষ্টা চালাচ্ছে, তাদের বিরুদ্ধে সতর্ক থাকতে হবে। '

ড. হাছান মাহ্‌মুদ বলেন, ‘প্রধানমন্ত্রী শেখ হাসিনা সাম্প্রতিক ভারত সফরে দেশের স্বার্থ শুধু সংরক্ষণই করেননি, ভারতের কাছ থেকে দেশের স্বার্থ আদায় করে কয়েকটি সমঝোতা স্মারক স্বাক্ষর করেছেন। আর বিএনপি নেতারা সে চুক্তিগুলো প্রথমে না পড়েই, পরে পড়েও নানা অপপ্রচার-বিভ্রান্তি ছড়াচ্ছেন। বিএনপি'র শিক্ষিত নেতারা কিভাবে মূর্খের মতো কথা বলেন, বুঝি না।’

এ সময় ভারতের সাথে চুক্তিগুলো পরিষ্কারভাবে ব্যাখ্যা করে সবার সামনে তুলে ধরেন ড. হাছান। তিনি বলেন, 'প্রাকৃতিক গ্যাস রপ্তানির অসত্য তথ্য ছড়িয়েছিল বিএনপি। প্রাকৃতিক গ্যাস রপ্তানির প্রশ্নই ওঠে না। আমরা প্রাকৃতিক গ্যাস রপ্তানির অবস্থায়ই নেই। আমরা আমদানিকৃত সাড়ে ৭ লাখ টন এলপিজি এবং সাড়ে ১২ লাখ টন ক্রুড অয়েল বা অপরিশোধিত পেট্রোলিয়াম পরিশোধনের সময় উপজাত হিসেবে পাওয়া এলপিজি বোতলজাত করে উপযোগ সংযোজন বা 'ভ্যালু এড' করে ভারতে রপ্তানির সুযোগ পেয়েছি যা দেশের অর্থনীতিকে আরো চাঙ্গা করবে। বিএনপি'র শিক্ষিত নেতারা ইচ্ছাকৃতভাবে মূর্খের মতো কথা বলেন, যা অত্যন্ত দুঃখজনক।'

'বিএনপি আরো বলেছে, ভারত না কি বঙ্গোপসাগরে রাডার বসাচ্ছে' উল্লেখ করে আওয়ামী লীগের প্রচার সম্পাদক বলেন, ভারত আমাদের গ্রান্ট দিচ্ছে যা দিয়ে আমাদের কোস্টগার্ড ২০টি রাডার কিনবে, যেগুলো আমাদের কোস্টগার্ডই পরিচালনা করবে। বঙ্গোপসাগরে অন্য দেশের ট্রলারের অবৈধভাবে মাছধরা, বেআইনি চলাচল ঠেকাতে সেগুলো ব্যবহার হবে। এ নিয়ে বিভ্রান্তির কোনো অবকাশ নেই।

'আমি অত্যন্ত দুঃখের সাথে লক্ষ্য করেছি, কিছু পত্রিকাও এ অসত্য লিখেছে যা কোনোভাবেই সমীচীন নয় এবং হলুদ সাংবাদিকতার পর্যায়ে পড়ে বলে মনে করি এবং ভবিষ্যতে যেন এমন না হয়, সেদিকে সবাই সতর্ক থাকবেন বলে আশা করি।'

ফেনী নদীর পানি প্রবাহের দুইশত ভাগের মাত্র একভাগ বা দশমিক শূন্য পাঁচ শতাংশ ত্রিপুরার সাবরুম এলাকার মানুষের খাবার পানি হিসেবে ব্যবহার হবে, জানিয়ে মন্ত্রী বলেন, চট্টগ্রাম, মংলা পোর্ট ভারতের ব্যবহারের শুল্ক-সার্ভিস চার্জ নিয়ে লাভবান হবো আমরাই। পোর্ট ব্যবহার করতে দিয়ে সিঙ্গাপুর, নেদারল্যান্ডস-সহ বিশ্বের বহুদেশই আজ অর্থনৈতিকভাবে বিপুল সমৃদ্ধির উদাহরণ।

ঢাকা মহানগর দক্ষিণ আওয়ামী লীগের সাধারণ সম্পাদক শাহে আলম মুরাদ, প্রচার সম্পাদক আকতার হোসেন, স্বাধীনতা পরিষদের উপদেষ্টা ব্যারিস্টার জাকির হোসেন, সাধারণ সম্পাদক মোঃ শাহাদাত হোসেন টয়েল প্রমুখ সমাবেশে বক্তব্য রাখেন।

#

আকরাম/মাহমুদ/মোশারফ/সেলিম/২০১৯/১৭২০ ঘণ্টা